Milan Slavický

Milan Slavický (1947–2009) oli tšekkiläinen säveltäjä, musiikkitieteilijä ja musiikin tuottaja.
Slavický syntyi musikaaliseen perheeseen. Myös hänen isänsä Klement Slavický sekä isoisänsä Klement Slavický vanhempi ja Kamil Voborský olivat säveltäjiä. Hän opiskeli musiikkitiedettä Kaarlen yliopistossa Prahassa vuosina 1965–1970 ja sai tohtorinarvon vuonna 1972. Sävellystä hän opiskeli Janáček-akatemiassa Brnossa Jan Kaprin ja Ctirad Kohoutekin johdolla 1968–1973 sekä musiikin teoriaa Prahassa Karel Janečekin ja Karel Risingerin johdolla 1970–1972. Risingerin tuutoroimana Slavický suoritti myös koulun ulkopuolisen tutkimushankkeen musiikkitieteen osastolla Tšekkoslovakian tiedeakatemian taidehistoria- ja -teoriainstituutissa vuosina 1974–1979.
Slavický työskenteli vuosina 1973–1981 Supraphon-levymerkillä äänityksen ja tuotannon johdossa. Sittemmin hän toimi vapaana säveltäjänä, levytuottajana, music editorina ja musikologina. Hän opetti musikologiaa Kaarlen yliopistossa vuosina 1990–2009 ja sävellystä Prahan esittävien taiteiden akatemiassa vuosina 1994–2009. Slavický myös luennoi Mozart-akatemiassa Dobříšissa (1993–1994), sai taiteilijaresidenssin Bostonin Northeastern Universitysta (1989) sekä piti luentoja ja workshopeja monissa eri maissa. Vierailevana professorina hän luennoi vuosina 2001–2008 Prahassa toimineessa New Yorkin yliopistossa 1900-luvun musiikista ja sävellyksestä.
Keskeinen asema Slavickýn tuotannossa on soitinmusiikilla. Hän hyödynsi 1970-luvun alusta saakka kiinteää intervallien valintatapaa ja temaattisen peräkkäisyyden periaatetta musiikillisessa rakenteessa. Hänet tunnettiin myös pyrkimyksestä maksimoida teosten emotionaalinen vaikuttavuus. Slavický sävelsi orkesteri- ja kamarimusiikin lisäksi myös vokaalimusiikkia ja elektroakustisia teoksia.
Orkestereista Slavickýn teoksia ovat esittäneet muiden muassa Tšekin filharmoninen orkesteri, Prahan sinfoniaorkesteri ja Brnon filharmoninen orkesteri, muista kokoonpanoista muiden muassa BBC Singers, Brodsky-kvartetti ja Prahan madrigalistit. Teosten esityksiä ovat johtaneet sellaiset kapellimestarit kuin Václav Neumann, Jiří Bělohlávek, Vladimír Válek, Serge Baudo, Václav Smetáček ja Aleksandr Dmitrijev. Solisteista Slavickýn teoksia ovat ottaneet ohjelmistoihinsa muiden muassa Susan Landale, Ivan Klánský, Peter Toperczer ja Gergely Ittzés.
Slavickýn monet teokset olivat festivaalien ja solistien tilaamia. Hän sai monia palkintoja, kuten kolme Dresdenin Carl Maria von Weber -palkintoa (1976, 1978, 1979) ja Brasílian kaupungin palkinnon (1985). Sävellys Porta coeli toi säveltäjälle Preis der deutschen Schallplattenkritikin vuonna 1992, ja vuonna 1995 hän pääsi kolmannelle sijalle teoksellaan Two Chapters from the Apocalypse. Sävellystuotantonsa lisäksi Slavický julkaisi kaksi kirjaa, esseitä, artikkeleita, arvioita ja radio-ohjelmia. Hän oli tuottajana mukana yli 550 CD-levyn, LP:n sekä video-ohjelman tekemisessä ja sai näillä useita kansainvälisiä palkintoja. Vuosina 1990–1992 Slavický toimi Prahan kevät -festivaalin komitean jäsenenä, vuosina 1992–1995 Tšekin filharmonisen orkesterin ohjelmistoneuvojana ja johtokunnan varapuhemiehenä sekä eri yhteyksissä kilpailutuomarina (muun muassa Vianna da Motta -kilpailu, Macao, 1997).
Slavickýn kuoltua hänen opiskelijansa Goran Načevski omisti tälle teoksensa Three Religious Songs baritonille ja pianolle (2009).